വിദ്യാര്ഥിക്ക് സേ പരീക്ഷ നഷ്ടമായ സംഭവം പ്രധാനാധ്യാപകനെതിരെ വ്യാപക പ്രതിഷേധം കണ്ണൂര്: പ്രധാനാധ്യാപകെന്റ അനാസ്ഥ മൂലം എസ്.എസ്.എല്.സി വിദ്യാര്ഥിക്ക് സേ പരീക്ഷാ അവസരം നഷ്ടമായ സംഭവത്തില് പ്രതിഷേധം കനക്കുന്നു. കണ്ണൂര് സിറ്റി ഗവ. ഹയര് സെക്കന്ഡറി സ്കൂള് 10ാം ക്ലാസ് വിദ്യാര്ഥി എം. നിഹാദിനാണ് പരീക്ഷക്കുള്ള അവസരം നഷ്ടമായത്. ഇതോടെ ഒരു അധ്യയന വര്ഷം നഷ്ടമാകുന്ന സ്ഥിതിയായി. സംഭവത്തില് സ്കൂളിന് മുന്നില് മുസ്ലിം യൂത്ത് ലീഗ് മേഖല കമ്മിറ്റിയുടെ നേതൃത്വത്തില് പ്രതിഷേധ കൂട്ടായ്മ സംഘടിപ്പിച്ചു. വിദ്യാര്ഥിക്ക് സേ പരീക്ഷ എഴുതാന് അവസരം ഒരുക്കുക, കൃത്യവിലോപം കാട്ടിയ പ്രധാനാധ്യാപകനെതിരെ നടപടി സ്വീകരിക്കുക തുടങ്ങിയ ആവശ്യങ്ങള് ഉന്നയിച്ചായിരുന്നു പ്രതിഷേധം. സേ പരീക്ഷക്ക് ആവശ്യമായുള്ള ഫീസടക്കം നിഹാദ് ട്രഷറിയില് അടച്ചിരുന്നു. ഇതിെന്റ രസീത് അടക്കം നേരത്തെ സ്കൂളില് ഹാജരാക്കി. എന്നാല്, പരീക്ഷക്ക് ആവശ്യമായ തുടര് നടപടികള് പ്രാധനാധ്യപാകന് കൈക്കൊള്ളാത്തതിനാല് നിഹാദിന് പരീക്ഷയെഴുതാന് സാധിച്ചില്ല. സംഭവത്തില് യൂത്ത് ലീഗ് നേതൃത്വം കഴിഞ്ഞ ദിവസം വിദ്യാഭ്യാസ മന്ത്രിക്ക് നേരിട്ട് പരാതി നല്കിയിരുന്നു. നേരത്തെ വിദ്യാര്ഥിയും രക്ഷിതാവും ജില്ല വിദ്യാഭ്യാസ ഉപ ഡയറക്ടര്ക്കും പരാതി നല്കിയിട്ടുണ്ട്. വിഷയം അന്വേഷിച്ച് റിപ്പോര്ട്ട് നല്കാന് പൊതുവിദ്യാഭ്യാസ ഡയറക്ടറെ മന്ത്രി ചുമതലപ്പെടുത്തിയിരിക്കുകയാണ്. പ്രധാനാധ്യാപകനെതിരെ ഹൈകോടതിയില് ഹരജി നല്കുമെന്ന് വിദ്യാര്ഥിയുടെ രക്ഷിതാക്കള് അറിയിച്ചു.